Hulle wen ATKV-Woordveertjies | Netwerk24
Hulle wen ATKV-Woordveertjies
Die dao van Daan van der Walt van Lodewyk G. du Plessis het vanjaar die ATKV-Prosaprys gewen
Die dao van Daan van der Walt van Lodewyk G. du Plessis het vanjaar die ATKV-Prosaprys gewen; Deon Meyer se Prooi het die prys vir spanningslektuur ingehark; en die poësieprys is aan Pieter Odendaal vir sy debuutbundel Asof geen berge ooit hier gewoon het nie oorhandig.
Die wenners van die 12de ATKV-Woordveertjies is pas bekendgemaak by 'n luisterryke geleentheid op Stellenbosch.
Oor die veelbekroonde roman Die dao van Daan van der Walt skryf die boekejoernalis Elmari Rautenbach, wat die prosaprys help beoordeel het: "As jy die beste prosaprys van die jaar moet kies, soek jy vaardigheid van skrywe, selfvertroue in die weergee van die materiaal, innovering in hoe dié weergawe verpak word, maar bo alles soek jy 'n verhaal wat jou wegvoer en nuwe wêrelde oopmaak – ook binne jou.
"En dit, en méér, is hierdie boek – verstommend genoeg 'n debuutwerk. Ek glo nie daaraan dat een boek al die pryse van die jaar wen nie. Maar dit is min dat 'n boek jou pad kruis wat so beleë is, tegelykertyd so hartseer en snaaks is, en geskryf met 'n hele lewe se perspektief van soeke en vertwyfeling.
"Hierdie is nie net my boek van die jaar nie, maar van die afgelope paar."
Leonie van Rensburg , stigter en eienaar van Graffiti Boeke, is met 'n spesiale prys vereer vir haar passievolle toewyding aan Afrikaanse boeke en skrywers. Chanette Paul se Uit die bloue wen as beste liefdesroman en die prys vir romanse is aan Elsa Winckler oorhandig vir Blameer die skoenlapper.
Die dramaturg Philip Rademeyer wen vir beste dramateks vir sy drama Klippe wat val, en Petrovna Me­telerkampwen die prys vir niefiksie vir die biografie Ingrid Jonker.
Die Woordwysprys vir woorde­boeke en taalgidse is aan Pharos Afrikaansgids (2018) toegeken. Die samesteller daarvan is Nicol Faasen.
Die prys vir leesbevordering gaan aan die Du Toitskloof Fairtrade- mobiele biblioteek en -mediasentrum.
Die wenners van die ATKV-Kinderboekpryse, 'n kategorie waar die kinders self vir hul gunstelingboeke en -illustrasies stem, is reeds vroeër bekendgemaak en is soos volg: